text: 
  En af landets juridiske eksperter i bofællesskabets jungle er 
  ejendomsmægler, cand. jur. Svend Trangeled fra advokatfirmaet Niels 
  Gesner, København. Han siger, at det især er andelsbofællesskaberne og 
  I/S-fællesskaberne, der kan ligge faldgruber i. Der er en markant 
  forskel i, hvordan disse konstruktioner virker  -  ikke blot 
  ejermæssigt, men også skatteteknisk. Ligesom man skal gøre sig helt 
  klart, hvordan man hefter for fællesskabets økonomi.
  
  Interessentskaberne betragtes i visse kredse  -  især visse politiske 
   -  som en omgåelse af loven om andelsboliger, og derfor er det ikke
   den konstruktion, Svend Trangeled først og fremmest vil anbefale.
  
  Det er også her, man faktisk ikke ejer sin bolig. Man ejer derimod 
  en del af formuen i det I/S, der ejer boligen  -  som man så har 
  en brugsret til. Og her spiller vedtægterne en afgørende rolle, siger 
  Trangeled, der anbefaler, at man under alle omstændigheder allierer sig
   med en fagmand, når man skal etablere et bofællesskab. Også for at 
  sikre sig, at der ikke bliver skattetekniske problemer.
  
  
  
  